POLÍTICA - 16/11/2019 15:52 / ACN
JxCat exigeix al president del govern espanyol en funcions, Pedro Sánchez, que parli amb el president de la Generalitat, Quim Torra, abans que es pugui entrar en qualsevol tipus de negociació per la investidura. "Demanem a Sánchez que respecti Catalunya i la seva màxima autoritat. No pot esperar ni un minut més que truqui al president Torra", ha advertit el conseller de Polítiques Digitals i Administració, Jordi Puigneró.
El primer missatge que envia JxCat a Pedro Sánchez és que demostri "respecte" a Catalunya i la seva màxima autoritat, el president de la Generalitat. Després de setmanes de silenci institucional des de Madrid i cansats que el president espanyol en funcions no es posi al telèfon per parlar amb el president Quim Torra, exigeixen a Sánchez que retorni immediatament aquestes trucades. "Ha d'agafar el telèfon, trucar i restablir comunicacions que són fonamentals per al diàleg. Hem d'anar al fons en tot per sortir d'aquest atzucac", ha defensat el conseller Puigneró. "Si Catalunya ha estat i és el principal problema d'Espanya, en aquest moment no es pot fer ni entrar en cap tipus de negociació sense que Pedro Sánchez entengui que ha de respectar la nostra màxima institució", ha afegit.
JxCat reitera la necessitat de fer" front comú" amb ERC i la CUP per obrir aquest debat. "Hem de tenir unitat d'acció, posar els vots del Congrés per una solució dialogada per a Catalunya i que no siguin a canvi de res", ha defensat Puigneró. "Hem demanat unitat de moltes formes i de moltes maneres. L'hem demanat amb un grup conjunt al Congrés de 23 diputats independentistes i també demanem unitat d'acció en la negociació. Volem front comú per negociar les condicions de Catalunya a la investidura de Pedro Sánchez", ha dit.
Paraules clau: JORDI PUIGNERÓ PEDRO SÁNCHEZ JUNTS X CATALUNYA NEGOCIACIÓ QUIM TORRA